Быштэ Азэмэт гулъытэ къыхуащI
АР-м и Iэтащхьэ ТхьэкIушынэ Аслъэнджэрий жэпуэгъуэм и 3-м Iэ щIидзащ Быштокъуэ (Быштэ) Азэмэт Сыхьэтбий и къуэм «Адыгэ Республикэм щIыхь зиIэ и артист» цIэ лъапIэр фIэщыным теухуа унафэм. Ар и щыхьэтщ Быштэм зэчий къызэрымыкIуэ зэрыбгъэдэлъым, лъэпкъ макъамэр псэкIэ зэрызыхищIэм.
ЦIыхухэм гунэс ящыхъуа уэрэд куэд зыгъэзащIэ щIалэр къыщалъхуар Адыгейрщ, абы и къалащхьэ Мейкъуапэ дэт республикэ гимназиер хъарзынэу къиухащ. ЗэрыцIыкIурэ макъамэр зи псэм хэлъ щIалэм и уэрэд жыIэкIэр, зыми хэмыгъуащэ и макъыр куэдым ягу ирохь, пшыхь зэмылIэужьыгъуэхэм Iэгуашхуэхэр щыхуаIэт. Ар щыцIэрыIуэщ Кавказ Ищхъэрэм и республикэ псоми.
И ныбжьыр илъэс 23-рэ фIэкIа мыхъуауэ апхуэдэ цIэ лъапIэ къэзыхьыф куэд урихьэлIэнукъым – а ехъулIэныгъэр кърикIуащ и гур етауэ, и къаруи и зэмани ебылэжу Азэмэт и лэжьыгъэм зэрыбгъэдэтым. Ди гуапэщ и зэфIэкIым хигъахъуэ зэпыту ар иджыри куэдрэ утыку итыну, цIыхухэм я гукъыдэжым пэджэж уэрэдыщIэхэмкIэ дигъэгуфIэну.
